CELEX: 32016D1327
Language: mt
Date: 2016-08-01 00:00:00
Title: Deċiżjoni ta' Implimentazzjoni tal-Kummissjoni (UE) 2016/1327 tal-1 ta' Awwissu 2016 li tagħti rikonoxximent mill-UE tar-Reġistru tat-Tbaħħir Indjan f'konformità mar-Regolament (KE) Nru 391/2009 tal-Parlament Ewropew u tal-Kunsill dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (notifikata bid-dokument C(2016) 4895) (Test b'rilevanza għaż-ŻEE)

3.8.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 209/15
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1327
   tal-1 ta' Awwissu 2016
   li tagħti rikonoxximent mill-UE tar-Reġistru tat-Tbaħħir Indjan f'konformità mar-Regolament (KE) Nru 391/2009 tal-Parlament Ewropew u tal-Kunsill dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri
   
      
         (notifikata bid-dokument C(2016) 4895)
      
   
   (Test b'rilevanza għaż-ŻEE)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat ir-Regolament (KE) Nru 391/2009 tal-Parlament Ewropew u tal-Kunsill tat-23 ta' April 2009 dwar ir-regoli u l-istandards komuni għall-organizzazzjonijiet għall-ispezzjoni u l-perizji tal-vapuri (1), u b'mod partikolari l-Artikolu 4(1) tiegħu,
   Wara li kkunsidrat l-ittri tas-17 ta' Diċembru 2012 mill-awtoritajiet Bulgari li talbu lill-Kummissjoni r-rikonoxximent mill-UE tar-Reġistru tat-Tbaħħir Indjan (minn hawn 'il quddiem IRS),
   Billi:
   
               (1)
            
            
               Skont l-Artikolu 3(1) tar-Regolament (KE) Nru 391/2009, l-Istati Membri li jixtiequ jagħtu awtorizzazzjoni lil xi organizzazzjoni li għadha mhijiex rikonoxxuta għandhom iressqu talba għar-rikonoxximent lill-Kummissjoni.
            
         
               (2)
            
            
               Fis-17 ta' Diċembru 2012, ir-Repubblika tal-Bulgarija ressqet quddiem il-Kummissjoni talba għar-rikonoxximent tal-IRS, flimkien ma' informazzjoni sħiħa dwar, u evidenza tal-konformità tal-IRS mal-kriterji minimi stabbiliti fl-Anness I tar-Regolament (KE) Nru 391/2009 u l-impenn tagħha li tikkonforma mad-dispożizzjonijiet tal-Artikoli 8(4), 9, 10 u 11 ta' dak ir-Regolament.
            
         
               (3)
            
            
               Il-Kummissjoni, bl-għajnuna tal-Aġenzija Ewropea għas-Sigurtà Marittima, ivverifikat li l-IRS jissodisfa l-kriterji minimi kollha stabbiliti fl-Anness I tar-Regolament (KE) Nru 391/2009.
            
         
               (4)
            
            
               Il-Kummissjoni vverifikat ukoll li l-IRS impenja ruħu li jikkonforma mad-dispożizzjonijiet tal-Artikoli 8(4), 9, 10 u 11 tar-Regolament (KE) Nru 391/2009.
            
         
               (5)
            
            
               Il-valutazzjoni kienet ibbażata fuq l-analiżi tad-dokumentazzjoni mressqa mill-Amministrazzjoni Marittima Bulgara, li wettqet awditu tal-IRS f'Mejju 2011, kif ukoll dwar ir-riżultat ta' tliet spezzjonijiet magħmula fl-2013 mill-Aġenzija Ewropea għas-Sigurtà Marittima f'isem il-Kummissjoni fl-uffiċċju ewlieni tal-IRS u fl-uffiċċji ta' żewġ fergħat tal-IRS, inkluż wieħed fl-Indja u ieħor fiċ-Ċina. Il-Kummissjoni temmet il-valutazzjoni tagħha fi Frar 2016, abbażi ta' verifika aħħarija tal-IRS li twettqet mill-Amministrazzjoni Marittima Bulgara fi tmiem l-2015.
            
         
               (6)
            
            
               Fejn ġew identifikati nuqqasijiet, l-IRS fassal u implimenta azzjonijiet ta' rimedju xierqa. L-implimentazzjoni ta' għadd ta' azzjonijiet ta' rimedju għadha għaddejja u se tiġi sorveljata. Madanakollu, dan ma joħloq l-ebda dubju dwar l-evalwazzjoni ġenerali tal-IRS għall-fini tar-rikonoxximent.
            
         
               (7)
            
            
               Il-Kummissjoni vverifikat b'mod partikolari li l-IRS għandha sistema li taħdem u stabbilita sew ta' kwalità, iċċertifikata bħala li tikkonforma ma' standards statutorji u tal-industrija rilevanti, u implimentata b'mod tajjeb fl-organizzazzjoni kollha.
            
         
               (8)
            
            
               L-IRS ikkooperat bis-sħiħ, b'mod effettiv u trasparenti waqt il-proċess ta' valutazzjoni mal-Amministrazzjoni Marittima Bulgara, il-Kummissjoni u l-Aġenzija Ewropea għas-Sigurtà Marittima; L-IRS wera l-kapaċità tiegħu li jtejjeb l-organizzazzjoni u l-proċeduri tiegħu b'mod proattiv.
            
         
               (9)
            
            
               Il-prestazzjoni fil-qasam tas-sikurezza u l-prevenzjoni tat-tniġġis tal-IRS, minkejja li xi ftit aktar baxx mill-prestazzjoni medja tal-organizzazzjonijiet li huma rikonoxxuti bħalissa, hija meqjusa bħala sodisfaċenti. L-IRS kienet fil-kategorija ta' prestazzjoni “medja” tal-Memorandum ta' Ftehim ta' Pariġi dwar il-Kontroll tal-Portijiet mill-Istat fl-2011, l-2012, l-2013 u l-2014, b'mod konsistenti fil-medda ta' fuq. Barra minn hekk, l-IRS ma rreġistra l-ebda detenzjoni tal-vapuri “b'rabta ma' organizzazzjoni relatata” matul il-perjodu 2010-2014 taħt is-sistema tar-reġim ta' Kontroll tal-Port mill-Istat tal-Gwardja Kostali tal-Istati Uniti u kien fil-kategorija ta' prestazzjoni “għolja” tal-Memorandum ta' Fehim ta' Tokyo dwar il-Kontroll mill-Istat Portwarju fl-2011, l-2012, l-2013 u l-2014. Madanakollu ġie nnutat li parti sinifikanti tal-flotta klassifikata tal-IRS topera taħt il-bandiera Indjana, f'ilmijiet domestiċi, u għalhekk mhix soġġetta għal spezzjonijiet ta' kontroll tal-port tal-Istat.
            
         
               (10)
            
            
               L-entità legali li għandu jingħatalha r-rikonoxximent huwa “Ir-Reġistru tat-Tbaħħir Indjan” inkorporat fl-Indja fl-1975 bħala kumpannija pubblika limitata “mhux għall-profitt” skont it-taqsima 25 tal-Att dwar il-Kumpaniji Indjani, 1956. L-IRS hija rreġistrata fl-Istat ta' Maharashtra, l-Indja, u l-kwartieri ġenerali tagħha jinsabu f'Mumbai; l-isem kummerċjali tiegħu huwa “IRClass”.
            
         
               (11)
            
            
               Il-miżuri previsti f'din id-Deċiżjoni huma f'konformità mal-opinjoni tal-Kumitat dwar l-Ibħra Protetti u l-Prevenzjoni ta' Tniġġis minn Bastimenti stabbilit bir-Regolament (KE) Nru 2099/2002 tal-Parlament Ewropew u tal-Kunsill (2),
            
         ADOTTAT DIN ID-DEĊIŻJONI:
   Artikolu 1
   Ir-“Reġistru tat-Tbaħħir Indjan” huwa rikonoxxut skont l-Artikolu 4(1) tar-Regolament (KE) Nru 391/2009.
   Artikolu 2
   Din id-Deċiżjoni hija indirizzata lill-Istati Membri.
   
      Magħmul fi Brussell, l-1 ta' Awwissu 2016.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 131, 28.5.2009, p. 11.
   
      (2)  Ir-Regolament (KE) Nru 2099/2002 tal-Parlament Ewropew u tal-Kunsill tal-5 ta' Novembru 2002 li jistabbilixxi Kumitat dwar l-Ibħra Protetti u l-Prevenzjoni ta' Tniġġis minn Bastimenti (COSS) u li jemenda r-Regolamenti dwar is-sigurtà marittima u l-prevenzjoni ta' tniġġis minn bastimenti (ĠU L 324, 29.11.2002, p. 1).